  Виталий Пронин Кылем арня шорын Кизнер каргуртэ люкаськылӥзы шаерысьтымы спасательёс, ёрос йыръёс, муниципал кылдытэтъёслэн но ёросъёсысь тылпулэсь утиськонъя частьёслэн кивалтӥсьёссы. Соос 2018-тӥ арлы йылпумъянъёс лэсьтӥзы но вуоно арын быдэстоно ужпумъёсты эскеризы. Тол но гужем Кенешонлэн ужаз пыриськизы Правительстволэн Тӧроез Ярослав Семёнов, Россиысь МЧС-лэн Удмурт Республикая Валтӥсь управлениеныз кивалтӥсь Пётр Фомин, Кизнер ёрослэн йырыз Александр Плотников. Шаерысьтымы спасательёс понна таиз ар секытэн сётскиз, бадӟым тылпуос, кышкыт учыръёс пусъемын ӧй вал ке но. Нуналлы быдэ кытын ке тылпу гомаз, кытын ке шуккиськон учыр вал, кин ке вуэ выйиз. 2017-тӥ арын ноябре Ижысь Удмуртской ульчаысь юрт куашказ. Солэсь бервылъёссэ утялтыса быдтӥзы гинэ, 2018-тӥ арын январь толэзе Ижысь Пушкинской ульчаысь бадӟым юртысь одӥгаз квартираын газ пуштӥз, кышномурт быриз. Май толэзе Пичи Пурга ёросысь Пугачёво каргуртысь военной частьын тылпу потӥз, пуштылыны кутскизы 2011-тӥ арын пуштытэк кылем снарядъёс. 300 гектар му гыбдаса улӥз. Бадӟым тыл улон юртъёс дорозь вуэ ни вал. Сое кысыны юрттӥзы вертолётъёс. Азьвыл аръёсы сямен ик, туэ но сюлмаськонъёс кылдытӥз тулыс тудву. Туэ со кузёяськиз Кизнер, Можга, Эгра но Балезино ёросъёсын. Гужем тылпуос 2 поллы тросгес пусъемын Вотка, Сарапул, Дэри, Камбарка но Алнаш ёросъёсын. Кӧс турын ӝуан учыръёс йылӥзы Дэри, Вотка, Пичи Пурга, Якшур-Бӧдья, Шаркан ёросъёсын но Ижевскын. Тросэз тылпуос адямиен сэрен пото: кысымтэ тамак пумзэс кушто, тылскем бервылазы ву кисьтыны вунэто. Йылэмын шуръёсы выйисьёслэн лыдзы - 58 мурт, со пӧлысь 8-эз нылпиос. Гужем ӵоже шаерамы 17 пляжъёс усьтӥськыны кулэ вал, но 12-аз гинэ пыласькыны лэзизы. Соин но, дыр, 46 мурт июнь-август толэзьёсы быриз. Шудтэм учыръёс пусъемын Кизнер, Шаркан, Дэри, Алнаш но Глазов ёросъёсын. — Секыт югдурез вормыны луоз, валче ужаса гинэ. Калык пӧлын валэктон уж нуонлы, нимысьтыз кылдытэм постъёсын ужасьёсты дышетонлы коньдон шедьтыны тыршомы, - шуиз Ярослав Семёнов. Туэ ар куспын Удмуртилэн бюджетысьтыз муниципал кылдытэтъёслы тылпулэсь утиськонлы 23 миллион 422 сюрс манет висъямын. Та коньдон чотын 30 машинаос тупатэмын, 25 пожарной резервуаръёс лэсьтэмын, кышкыт учыр кылдон дыръя ивор вӧлмытон системаос 5 гуртэ пуктэмын, 14 мотопомпа басьтэмын. — Нимаз юртъёсын улӥсьёслы 8 сюрс пала автономной пожарной извещательёс пуктылэмын, со тылпуын бырисьёслэсь лыдзэс кулэстыны юрттэ, - шуэ Пётр Фомин. - Ӵапак таӵе извещатель пуктэмын вал Ижысь 11 номеро нылпи садэ. Со ик дыраз шараяны юрттӥз тылпу потэмез. Пожарнойёс ӝог вуэмен но нылпи садын ужасьёс ыштӥськымтэен, 309 нылпиос садысь поттэмын вал. Дышетскон но эскерон Туэ 11 толэзь куспын шаерамы 1 сюрс 32 пол тылпу гомаз, 95 адями бырыны шедиз, 101 мурт сӧсырмиз. Секыт югдур Вотка, Каракулино, Дэри, Грак, Якшур-Бӧдья, Камбарка ёросъёсын но Ижевскын. Можга ёросысь Чумойтло гуртын потэм тылпу 3 муртлэсь улонзэ нуиз, 2-ез нылпиос вал. Дэри ёросысь Хохряки гуртын июль толэзе 2 квартираем юрт ӝуаз, 3 мурт быриз - кудӟемын вылӥллям, кысымтэ тамакен умме усиллям. Таӵе учыръёсты алон вылысь калык пӧлын валэктон уж нуиське. Нылпиос пӧлын нимысьтыз дышетсконъёс ортчыло. МЧС-ын ужасьёс ӟеч кусып возё Дышетонъя но наукая но Мугор кыдатон культурая, спортъя но егитъёсын ужан политикая министерствоосын. Гужем каникулъёс дыръя нылпи лагерьёсын нимысьтыз дышетсконъёс радъязы. Кызьы вераз шаерысьтымы валтӥсь спасатель Пётр Фомин, таӵе ужрадъёсты азьланяз но ортчытъялозы. Табере соослэн интыысь интые нуллыны ярась водоёмзы (бассейнзы) луоз, пиналъёсты уяны, выйись муртлы юрттэт сётыны дышетозы. Вунэтоно ӧвӧл трос калык люкаськон интыос сярысь но. Туннэ нуналлы санаторийёс, шутэтскон базаос, пансионатъёс 46 лыдъясько. Тросэз Ижевск городэ но со котыре интыяськемын. Куд-огез соос дежурнойёслэн но диспетчеръёслэн огъя службазы (ЕДДС) борды юнматӥськемын. Но Вотка, Балезино, Эгра, Кез но Ува ёросъёсысь куд-ог шутэтскон юртъёслэн кивалтӥсьёссы уг дырто та служба борды итӥськыны. Кафеос, ресторанъёс тылпу кысӥсьёслэсь куронъёссэс ӵем дыръя уг быдэсъяло, нош матэктӥсь Выль ар шулдыръяськон нуналъёс азьын со сярысь малпаськыны кулэ вылэм. Шутэтскон инты бырйыкуды, кафеослэн но ресторанъёслэн сигнализацизы шоры но учкыны эн вунэтэ. Палэнэ кельтэмын ӧвӧл вуз карон но шулдыръяськон центръёс. Ар куспын 256-яз эскерон ортчытэмын. 5 сюрслэсь трос законэз тӥян учыръёс пусъемын, 300 пала адями кыл кутытон улэ кыскемын, 7 уж судэ келямын. Озьы Ижысь «Старый лис» кафе тунгонамын вал, Ижысь «Тройка», Воткаысь «Айсберг» но Глазовысь «Россия» центръёс тырмымтэоссэс тупатӥзы но ужаны кутскизы, нош Якшур-Бӧдьяысь «Универсальный магазин», Гракысь «Белун» но Можгаысь «Спутник» центръёсъя эскерон азинтӥське на. Пожарнойёслэн ныры-сетӥ юрттӥсьёссы - доброволецъёс. 2018-тӥ ар но Доброволецъёслэн аренызы ялэмын вал. Туннэ нуналлы шаерамы 514 подразделениын 7 сюрс пала доброволецъёс ужало. Соослэсь улонзэс утён вылысь бюджетысь 2 миллион 600 сюрс манет, ужзэс дунъян вылысь 6 миллион манет висъямын. Ар ӵоже соос 401 пол пыриськизы тылпу кысонэ, 31 полаз тылпуэз ас кужыменызы кысыны быгатӥзы. Данъяськон Кизнерысь культурая юрт азьын тылпу кысӥсьёслэсь выль техниказэс, ужан тӥрлыксэс возьматӥзы. Одӥгез - Можгаысь спасательёслэн выль машиназы, со лэсьтэмын Россиысь МЧС-лэн Удмурт Республикая Валтӥсь управлениез куремъя. Выль машина тупа кышкыт учыре шедем муртъёслы нырысетӥ юрттэт сётонлы. Отын вань паньгам машинаосыз вандылон инструментъёсыз, газлэсь но ӵынлэсь утиськон арбериосыз, лампаез, водолазъёслы дӥськутэз но мукет арбериосыз. Калыкез паймытӥзы пилоттэк лобась аппаратъёс, «Тропа» робот. Адӟытон бере калык тодматскиз Кизнерысь тылпулэсь утиськонъя частен, со шаерысьтымы тужгес вылез, чеберез но туала куронъёслы котыр ласянь тупасез луэ. Тросэз синмаськизы спасательёслэн шутэтскон сэрегзылы: бадӟым кабинетъёсын вӧл-вӧл диванъёс сыло, телевизорзы ужа, аквариумын чорыгъёс уяло. Таӵезэ министръёслэн кабинетъёсысьтызы но шер пумиталод, пе. — Химия ож тӥрлык возёнъя заводлы луыса ёросмы туссэ выльдыны быгатӥз, - шуэ Кизнер ёрослэн йырыз Александр Плотников. - Тылпулэсь утиськонъя выль часть сяна, 3 школа, 4 нылпи сад ӝутэмын, 170 иськем газ гумыос, 20 иськем канализация гумыос кыскемын. Огкылын вераса, 10 ар ӵоже ёрослы 4 миллиард манет тыр юрттэт сётэмын. Кизнерысь выль школаын дышетӥзы на малпамтэ шорысь кылдэм шуг-секытъёс дыръя калыкез эвакуировать карыны. Улон одӥг, сое дунъяно. Жаляса верано, кышкыт учыр луэм бере гинэ со сярысь малпаськыны кутскиськомы. Валентина Емельянова Туспуктэмез авторлэн  